Flere partier vil omfordele støtten til familier med børn på efterskole, så de lavtlønnede får mere. Og pengene skal tages fra familier med høj indkomst.

Sådan lyder et forslag fra SF, og det bakkes op af Socialdemokratiet og Dansk Folkeparti, skriver Politiken.

Dermed er der et flertal i Folketinget, der gerne vil ændre på fordelingen af støttekroner til efterskoleelever.

Læs også : Stadigt dyrere at sende teenageren på efterskole

- Vi kan se, at de elever, der kommer på efterskole, får et meget bedre netværk. Det prøver vi at sikre med det her forslag, siger uddannelsesordfører Jacob Mark (SF).

Daniel Toft Jakobsen, efterskoleordfører hos S, er 'bestemt positiv', mens DF-uddannelsesordfører, Alex Ahrendtsen mener, at det 'giver god mening'. Han vil drøfte forslaget i folketingsgruppen.

Undervisningsminister Merete Riisager (LA) lægger i en skriftlig kommentar til avisen op til, at efterskolerne i højere grad selv skal sammensætte en mangfoldig elevgruppe.

- Efterskolerne vil gerne i kontakt med elevgrupper, der i dag ikke søger den type skole, og det er godt, siger hun.

Ifølge Jacob Mark er der nogle familier, som ikke har råd, og så kan ministeren, efterskolerne og familierne have nok så mange gode ønsker, siger Jacob Mark.